**Duh Sveti – treća božanska osoba**

**i njegovi darovi u mom životu**

UPUTE

*Ova kateheza je zamišljena kao „hodajuća kateheza“ tj. kateheza kao malo hodočašće. Ona može biti na ulicama, u prirodi, u polju, može biti hodajuća ili vožnjom bicikla prema bližoj kapeli, u manjim grupama ili većoj skupini. Odredite početak i kraj hoda te 7 postaja tj. etapa na kojima biste se zaustavili i promislili o ponuđenoj temi. Unaprijed pripremite potrebne materijale koji su vam naznačeni u svakoj postaji.*

**UVOD**

Priprema za sakrament svete potvrde je jedno putovanje kroz vrijeme kada više otkrivamo sebe, Boga, župnu zajednicu i želimo se više ucijepiti u Tijelo Kristovo. Danas se želimo povezati s istinom treće božanske osobe-Duhom Svetim- i njegovim darovima koje nam daje po sakramentu svete potvrde.

Svatko od vas je gotovo stalno povezan s Wi-Fi-om. Duh Sveti je password-lozinka povezivanja, koja nam dozvoljava povezanost, s Bogom i s drugima. On je sigurna lozinka, jaki signal koji nam daje vrlo brzu i sigurnu povezanost s jednim punim i sretnim životom, prijateljstvo s Bogom. U ovim mjesecima pripreme za krizmu upoznajemo lozinku i kako se povezati s Isusom Kristom pa na početku ovoga hoda obratimo se Duhu Svetome u molitvi:

Dođi, Duše ljubavi i poučavaj nas o Božjim stvarima.

Dođi, Duše mira i potiči nas na vrijednosti o kojima nas Isus uči.

Zazivamo te Duše Kristov,

dođi u našu nutrinu.

Promijeni nam oči, da vidimo Božju dobrotu prema nama.

Dođi, Duše s četiri vjetra i puši nad onima koji nemaju života.

Nauči nas nadati se, naučiti nas voljeti se,

nauči nas da slavimo Boga.

Nauči nas moliti, nauči nas putu, nauči nas jedinstvu.

**RIJEČ BOŽJA**

*Kad je napokon došao dan Pedesetnice, svi su bili zajedno na istome mjestu. I eto iznenada šuma s neba, kao kad se digne silan vjetar. Ispuni svu kuću u kojoj su bili. I pokažu im se kao neki ognjeni razdijeljeni jezici te siđe po jedan na svakoga od njih. Svi se napuniše Duha Svetoga i počeše govoriti drugim jezicima, kako im već Duh davaše zboriti.*

*A u Jeruzalemu su boravili Židovi, ljudi pobožni iz svakog naroda pod nebom. Pa kad nasta ona huka, strča se mnoštvo i smètē jer ih je svatko čuo govoriti svojim jezikom. Svi su bili izvan sebe i divili se govoreći: "Gle! Nisu li svi ovi što govore Galilejci? Pa kako to da ih svatko od nas čuje na svojem materinskom jeziku? Parti, Međani, Elamljani, žitelji Mezopotamije, Judeje i Kapadocije, Ponta i Azije, Frigije i Pamfilije, Egipta i krajeva libijskih oko Cirene, pridošlice Rimljani, Židovi i sljedbenici, Krećani i Arapi - svi ih mi čujemo gdje našim jezicima razglašuju veličanstvena djela Božja."* Dj 2,1-13

**PROMISLIMO**

Pripada li događaj Duhova samo povijesti ili se događa i danas?

Kada je za vas taj događaj?

Za vas će Duhovi biti, ne možda na liturgijski datum svetkovine Duhova ove godine, već na dan primanja sakramenta potvrde. Poput apostola, i vi, ne u Jeruzalemu, nego ovdje u vašemu gradu/selu, u župnoj crkvi, koja je vaša Gornja soba, zajedno s drugim krizmanicima, okupljeni u molitvi, primit ćete dar Duha Svetoga. Konkretno, to će se dogoditi pod svetom misom odmah nakon homilije, tijekom obreda potvrde.

Nakon što primite sakrament potvrde, što će se dogoditi u našim životima?

Uočimo što se dogodilo apostolima! Njihovi životi su postali ispunjeni.

Darom Duha Svetoga vaše će putovanje kršćanske inicijacije dosegnuti vrhunac, odnosno biti će dovršeno jer sada imate sve da živite kršćanski poziv.

Što će to podrazumijevati?

Uzmimo za primjer vatru. Ako ju održavamo ogrjevom ona se neće ugasiti; vaza puna vode na suncu, prije ili kasnije će presušiti. Upravo to će se dogoditi s Duhom Svetim. Možemo ga brzo ugasiti i vratiti se praznom životu te ga popunjavati raznim obvezama, jurnjavom, materijalnim stvarima…i nedostatkom smisla za život.

Što se dogodilo s učenicima nakon primanja Duha Svetoga?

Svjedočili su iskustvo koje su stekli kao pojedinci i kao zajednica.

Jeste li spremni zauzeti se za Božje stvari u ovome svijetu?

Jeste li uvjereni da su Božje stvari dobre? Ili dolazite do ovog sakramenta jer se osjećate primorani od obitelji? Kakav želiš biti svjedok?

1. **Postaja: MUDROST**

*Na jednom mjestu stoje bomboni različitih okusa. Jedan sudionik zavezanih očiju uzima bombon i treba pogoditi kojeg je okusa.*

Mudrost nije znanje, niti je mudar čovjek koji puno zna nego onaj tko je “okusio” život tj. tko daje okus stvarima, situacijama. Mudar je onaj tko proba -okusi znanje i stavi ga na pravo mjesto, onako kako želi Bog.

Salomon je bio jedan od uzora mudrih ljudi.

Pročitajmo događaj o Salomonovom sudu: 1Kr 3, 16-28.

1. **Postaja: RAZUM**

*Izrezati rečenice odlomka Dj 2,1-13. Pomiješane rečenice staviti pred sudionike i pozvati ih da biblijski tekst koji su čuli na početku ove kateheze poslože redoslijedom.*

Razum prepoznaje Božju prisutnost u različitim pojavama, događajima ljudskog života. Razum se ne zaustavlja na površini, već istražuje i želi više kao što ste slagali ovaj tekst. On gleda dublje. Razumom možemo puno toga postići i današnji svijet je svjedok brzog razvitka korištenja čovjekove inteligencije. No, sve što vidimo i koristimo ima i dublji smisao. Ne smijemo ostati na površini. Svi izazovi i ponude koje su čovjeku dostupne i moguće moraju biti u službi dobra.

Po kojim talentima ti možeš biti produžena Božja ruka u ovome svijetu i na koji način?

Gdje prepoznajete Božje tragove u svijetu i u vašoj svakodnevici?

1. **Postaja: SAVJET**

Razmislimo o savjetima koji nas okružuju:

- mnogi nam daju savjete

- oglasi

- savjet koji govori što učiniti, kako se ponašati, što kupiti, jesti itd.

Savjete možemo podijeliti na: beskorisne, lažne, zanimljive, korisne.

Savjete koje primamo mogu biti: besplatni, interesantni, dobri ili loši.

Kako znaš je li savjet ispravan? Jer dolazi od osobe koja nas voli. Tko nas istinski voli daje nam savjete koji su najbolji za nas, a plodovi će to potvrditi.

Božji savjet jedan je od darova Duha Svetoga. No, moramo prepoznati koji je savjet od Boga. Bog govori na razne načine (primjeri: Pavao ili Petar -Dj 10, 9-35) .

Napišite jedan savjet za prijatelja i / ili savjet za grupu te ga darujte. Kada dobijete savjet pročitajte ga te o njemu možete putem razgovarati.

1. **Postaja: JAKOST**

*U jednu kutiju staviti najjednostavnije psalme, hvale, molitve, zazive.*

Što misliš tko je jak?

Možemo razlikovati: snagu nasilnika, boksača, snaga onih koji se penju na planine, koji se ne osvećuju za primljeni prekršaj, koji čine svoju dužnost i sl.

Ponašanje nasilnika je bumerang koji stvara drugu lošu silu.

Ponašanja drugog tipa poboljšava svijet i provodi u djelo ono što crpi od Boga.

Pročitajmo Mt 4, 1-11 o Isusovoj sili pred đavlom.

Kako se postaje jak? Sportaši treniraju.

Kako možemo uvježbati Božju moć? Molitvom, po Isusovu primjeru.

Molitva nas čini snažnima, odnosno sigurnima u Gospodinu, osobito u teškim trenucima.

Uzmi jednu molitvu iz kutije, ponesi je kući te ju svaku večeri izmoli kako bi postao snažniji.

*Postaja se može završiti pričajući događaj o monasima iz Tibhirinea, koji su ubijeni u ožujku 1996., u Alžiru.*

1. **Postaja: ZNANJE**

Sjetimo se otkrića i izuma koji su poboljšali ljudski život. Koja ti se najviše sviđaju? Nabrojimo ih. Otkrića iz područja medicine, izuma, otkrića kako svijet funkcionira (u fizici).

Znanstvenici su bili izuzetni. No, još veći je onaj koji je sve to stvorio, odnosno Bog. I učinio je to iz ljubavi.

Mnoštvo je znanstvenika koji svjedoče da su u svome radu, otkrićima i izumima prepoznali Božje postojanje. Znanje je dar Duha Svetoga i ono nije u suprotnosti s vjerom. Znanje nam pomaže razumjeti vjeru, a vjera znanje oplemenjuje.

Koja znanost te osobito fascinira i upućuje na Velikog Znanstvenika koji je uzrok svemu?

Poslušajte ili otpjevajte pjesmu *Vijek hvaljen budi.*

*Na kraju podijeliti svakom sudioniku jedno sjeme i neka ga kod kuće posadi te promatra čudo koje je Bog stvorio.*

1. **Postaja: POBOŽNOST**

Pobožnost može imati značenje: tražiti milost, imati milost, živjeti po Božjem, a to nam govori da trebamo Boga-Bog nam se daje-mi se mijenjamo i djelujemo po Božjim vrijednostima.

Izmijenite iskustva koje molitve rado molite.

Imaš li neko mjesto i neki vidljivi znak u svojoj kući gdje rado moliš?

Kada dođeš kući napravi svoj molitveni kutak u svojoj sobi. Tamo stavi neki sveti znak (križ, svetu sliku, Bibliju, krunicu, svijeću i sl.) koji će te svakodnevno pozivati da se zaustaviš na trenutak i budeš u Božjoj prisutnosti, da zahvališ za sve dobro koje živiš te tražiš ono što ti je potrebno.

1. **Postaja: STRAH BOŽJI**

Postoje različite vrste straha:

1) strah od nečega što dolazi izvana (bolesti, katastrofe),

2) nešto što dolazi iznutra (strah od toga da ne budem shvaćen ili da ne budem voljen),

3) strahovi koji se pretvaraju u nervozu i ne dopuštaju nam da nešto radimo (bojim se dizala i ne uzimam ga) ili nas štite (da bismo prešli ulicu moram se bojati da me automobil ne udari i oprezan sam),

4) strah od Boga: Mt 8, 23-27; Lk 5, 17 –26.

Strah Božji je poštovanje Boga kao Oca. Kad nekoga volimo bojimo se da ga ne povrijedimo, a ako to učinimo želimo što prije popraviti odnos.

U našem narodu ima puno bogohuljenja. Što mislite zašto?

Ima li tu strahopoštovanja prema Bogu?

Kako se osoba može toga riješiti?

**KRAJ**

Gospodine, Bože moj, ti svojim Duhom proničeš sve,

pa i dubine moga srca.

Daruj mi mudrost

da tvoju riječ mogu primiti u svakodnevnom životu,

razum da spoznam tvoj put,

da te uvijek mogu slijediti.

Daj mi znanje

da uvijek tražim ono što je gore,

da ne potratim svoj život tražeći samo ono što je svjetsko.

Ispuni moj um darom savjeta

da pronađem istinu koju ću darivati drugima,

ispuni me pobožnošću

da te ljubim, moj Bože, svim svojim srcem

i da ti se klanjam u duhu i istini.

Daj mi jakosti

da stojim čvrsto i hrabro kad dođu napadi svijeta i tijela.

Obdari me i strahom Božjim

da nikada ne odem od tebe,

već da ti ostanem blizu uvijek, u vrijeme radosti i u vrijeme tuge.

Uvijek i u svemu daruj mi svoje misli, Spasitelju,

da mogu kročiti prema tvome kraljevstvu čineći tvoju svetu volju.

Amen.